
Ove subote u Opatiji Dan otvorenih vrata 

zdravlja i wellnessa u Vili Angiolini

U manifestaciji „Ožujak – Oaza wellnessa“ sudjeluje sedamnaest wellness & spa centara, poliklinika i zdravstvenih institucija koji su pripremili posebne programe i pogodnosti, a centralno događanje održat će se ove subote, 11. ožujka u Villi Angiolini.

U subotu 11. ožujka održat će se Dan otvorenih vrata zdravlja i wellnessa u Villi Angiolini, uz stručna predavanja, koja TZ grada Opatija organizira u suradnji s Klasterom zdravstvenog turizma Kvarnera, o svjetskim wellness trendovima, suvremenim tretmanima i tehnikama, ali i aktivne programe poput sportske rekreacije i šetnji lungomarem. Program u nastavku.
DAN OTVORENIH VRATA ZDRAVLJA I WELLNESSA U VILI ANGIOLINI

10:00 – 13:00 h SAJAM WELLNESSA I ZDRAVLJA, Vila Angiolina 
- posebne ponude i promotivni wellness paketi wellness centara i zdravstvenih ustanova
Thalasso Wellness Centar, Spa & Beauty Laurus hotela Villa Kapetanović, Spa Navis Design hotela Navis, Poliklinika „Smile“, Poliklinika „Markušić“, Wellness oaza hotela Bristol by OHM Group, Royal Spa hotela Milenij, Wellness Oasis Grand hotela 4 opatijska cvijeta, Five Elements Remisens Premium hotela Ambasador, Wellness Oaza hotela Mozart, dentalna poliklinika Dr. Jelušić iz Opatije, Spa Wellness Akademija iz Lovrana, ordinacija dentalne medicine Vivian Jurković dr.med.dent. - Clinica Dentalsan, estetski studio Eternity iz Matulja.
PREDAVANJA I RADIONICE, Vila Angiolina 
10:00 h Prehrana pacijenta pri kardiološkoj rehabilitaciji, dr.sc. Martina Linarić, dipl. ing., Thalasso Wellness Centar Opatija
O predavanju:

Predavanje će ukazati na važnost mediteranske prehrane koju je Thalassotherapia Opatija uvela u program kardiološke rehabilitacije pacijenata, budući da je ista pokazala povoljne učinke u postoperativnom liječenju pacijenata s nekim od problema kardiovaskularne prirode, ali i u prevenciji nastanka kardiovaskularnih oboljenja. 
O predavaču:

Martina Linarić je stručni suradnik za program kliničke prehrane u Thalassotherapiji Opatija, doktor znanosti i nutricionist. Poseban interes joj je mediteranska prehrana, primjena iste pri različitim oboljenjima (kardiovaskularni, dijabetes, i sl.), poremećaji  probavnog sustava, prehrana djece itd…
10:30 h N2SED Anti-Stres Mentalni Trening, Igor Mošić, N2SED Rijeka
O predavanju:

Glavni cilj treninga je uklanjanje nepotrebnih sukoba i briga prilikom dostizanja stupnja izvrsnosti kako bi mogli bolje komunicirati i imali jači utjecaj.
O predavaču:
Igor Mošič je NLP Master Practitioner i međunarodni New Code NLP trener, obučen i certificiran od strane Johna Grindera (sukreator NLP-a) na NLP akademiji u Londonu.

Studira budističku psihologiju i posjetitelj je tibetanskog budističkog centra u Dharamsali - McLeod Ganj u Indiji.
11:15 h Programi i destinacijska ponuda medicinskog wellnessa na Opatijskoj rivijeri, Jelica Popić, dr. med, Učilište Lovran - Spa Wellness Akademija
O predavanju:

Predavanje je zasnovano na provedenom istraživanju ponude 39 wellness turističkih ponuđača regije Kvarner i uspoređivanjem njihove ponude s trendovima i najkonkurentnijom oblicima ponuda zdravstvenog i wellness turizma u svijetu.

Za razvoj medicinskog wellnessa Opatijske rivijere potrebno je obrazovati wellness i medicinske kadrove iz područja holističkog pristupa zdravlju i  komplementarne medicine, kako bi ih integrirali u postojeće wellness i zdravstveno turističke ponude i  razvili danas najkonkurentniji zdravstveno turistički proizvod – medical wellness.
O predavaču:

Jelica Popić,dr.med. – je začetnik wellnessa u Hrvatskoj i jedan od inicijatora manifestacije Ožujak Oaza  wellnessa u Opatiji. Zaposlena je na poziciji ravnateljice i nastavnika u Učilištu Lovran – Wellness akademiji, te sudjeluje u pružanju usluga holističkog check-in, Health coachinga, Psihoterapije i Akupunkture u Laurana spa-medical wellness centru u hotelu Lovran u Lovranu.
11:40 – 12:40 h Dišite ovdje i sada – radionica pravilnog disanja uz uvježbavanje potpunog yoga disanja i jedne od tehnike disanja sa snažnim antidepresivnim djelovanjem, Mladen Delač, Učilište Lovran - Spa Wellness Akademija
O predavaču:

Mladen Delač je nastavnik i voditelj stručne prakse u Učilište Lovran-wellness akademija (od 2012) te voditelj yoge, autogenog treninga, wellness terapeut, TKM terapeut.

AKTIVNI PROGRAMI, terasa hotela Kvarner
10:00 - 10:30 h Thalasso Extra Slim – sporija varijanta, Milica Golić, sportska trenerica Thalasso Wellness Centar

10:45 - 11:15 h Thalasso Extra Slim – brža varijanta, Milica Golić, sportska trenerica Thalasso Wellness Centar 

10:30 - 13:00 h Nordijsko hodanje i pješačenje kroz povijest Opatije – Vila Angiolina – Slatina – ŠETALIŠTE CARMEN SYLVE – Pobri – Volosko (lungomare) – Vila Angiolina. Program vode licencirani voditelji nordijskog hodanja KŠR Gorovo. Osigurani štapovi za nordijsko hodanje za 30 osoba.

Više informacija na www.visitOpatija.com
